พลเอกประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. กล่าวภายหลังลงพื้นที่ถ้ำหลวง ขุนน้ำนางนอน อ.แม่สาย จ.เชียงราย ว่า เป็นการนำความห่วงใยของสมเด็จพระเจ้าอยู่หัว ไปให้กับครอบครัวและเจ้าหน้าที่ผู้ปฏิบัติงานทุกคน รวมถึงตนได้ไปติดตามการทำงานและให้กำลังใจเจ้าหน้าที่ ซึ่งขอขอบคุณทุกคนที่ทำงานอย่างทุ่มเท เพราะรู้ว่าการให้ความช่วยเหลือเป็นไปด้วยความยากลำบากจากสภาพภูมิอากาศและภูมิประเทศ ที่เป็นถ้ำน้ำลอดและน้ำท่วมขัง สิ่งสำคัญคือ จะต้องระบายน้ำออกให้ได้มากที่สุด ด้วยการใช้วิธีการเจาะเพื่อที่จะระบายน้ำและช่วยลำเลียงสิ่งของเข้าไปช่วยผู้ที่ติดอยู่ภายใน และอยากให้ทุกคนมีความหวังว่าทั้ง 13 คนที่ติดอยู่ภายในถ้ำ จะมีความปลอดภัยและเท่าที่พูดคุยกับครอบครัวมีขวัญกำลังใจที่ดีและมีความเข้าใจในการปฏิบัติงานของเจ้าหน้าที่